**SPREMEMBA TARIFE NADOMESTIL STROŠKOV ZA POSREDOVANJE PODATKOV O TRANSAKCIJSKIH RAČUNIH FIZIČNIH OSEB IZ REGISTRA TRANSAKCIJSKIH RAČUNOV**

**I. UVOD**

**1. Ocena stanja in razlogi za spremembo tarife**

AJPES je prevzemom vodenja Registra transakcijskih računov (v nadaljnjem besedilu: RTR), ki ga je do 1.7.2010 vodila Banka Slovenje na 22. redni seji Sveta AJPES, ki je bila v četrtek, 10.6.2010, na podlagi sedmega odstavka 147. člena Zakona o plačilnih storitvah in sistemih (Uradni list RS, št. 58/09, 34/10, 9/11 in 32/12; v nadaljnjem besedilu: ZPlaSS) določil Tarifo nadomestil stroškov za posredovanje podatkov iz registra transakcijskih računov ( v nadaljnjem besedilu: Tarifa) h kateri je dal soglasje tedanji minister za finance. Tarifa je bila objavljena v Uradnem listu RS, št. 49 z dne 18.6.2010 in je začela veljati 1. julija 2010. Pri izračunu nadomestil stroškov je AJPES izhajal iz ocenjenih celotnih stroškov navedene javne storitve ob upoštevanju števila vloženih zahtev (poizvedb) pri Banki Slovenije v letu 2009, kar je bilo ocenjeno na 63.408 vloženih zahtev (poizvedb).

Razlog za pripravo predloga spremembe Tarife je povečanje skupnih stroškov reševanja poizvedb v primerjavi z izhodiščnimi, upoštevani v sedaj veljavni Tarifi (v letu 2013 so se le-ti v primerjavi z letom 2010 povečali za dobro tretjino tj. za 35 %) v večji meri na račun povečanja stroškov dela oziroma števila uslužbencev na reševanju poizvedb (za 1,4 uslužbenca v primerjavi z letom 2010).

Ekonomska podlaga za spremembo Tarife so podatki analize dejanskih stroškov, nastalih v zadnjem triletnem obdobju, v zvezi z navedeno storitvijo, prikazani v naslednji preglednici:

**Preglednica 1. Število poizvedb, njihov delež glede na način predložitve, porabljen čas ter skupni stroški in prihodki od reševanja poizvedb v letih 2010 do 2013**



Analiza dejanskih stroškov, nastalih pri posredovanju podatkov iz RTR kaže, da so le-ti bistveno večji od izhodiščnih, upoštevanih pri izračunu nadomestil stroškov oziroma tarife v letu 2010. Skupni stroški reševanja poizvedb so se v zadnjem triletnem obdobju gibali od 236.782 evrov v letu 2011 do 182.276 evrov v letu 2013. Med njimi so po obsegu največji stroški dela, saj je njihov delež v letu 2013 znašal 70,3 % (v letu 2011 73,5 %). Na reševanju poizvedb je namreč v letu 2013 neposredno delalo 4,4 uslužbencev, kar je za 1,4 uslužbenca več od izhodiščnih podatkov, upoštevanih v sedaj veljavni Tarifi. Povečanje števila uslužbencev na reševanju poizvedb je v večji meri posledica zahtevnejših poizvedb, za katere je potrebno več časa za njihovo reševanje. V obravnavanem obdobju so bili realizirani prihodki iz naslova reševanja poizvedb bistveno nižji. Tako je AJPES v letu 2013 z omenjenimi prihodki pokril komaj dobro desetino (12,6 %) vseh stroškov, nastalih pri reševanju poizvedb. Večji del (67,2 %) vseh rešenih poizvedb v letu 2013 je AJPES posredoval prosilcem (sodišča, drugi državni organi, nosilci javnih pooblastil, odvetniki) brezplačno, skladno s 147. členom ZPlaSS. Med večjimi uporabniki podatkov iz RTR so prav odvetniki, ki so na podlagi 10. člena Zakona o odvetništvu (Uradni list RS, št. 18/93, 24/01, 54/08 in 35/09; v nadaljevanju ZOdv) upravičeni do brezplačnih storitev. Število rešenih poizvedb, ki jih AJPES skladno z navedeno zakonodajo ne zaračunava, se iz leta v leto povečuje (v prvih devetih mesecih letos je bilo posredovanih 72,3 % vseh rešenih poizvedb brezplačno), na kar vplivajo tako zahtevnejši postopki pri vlaganju tožb in izvršb, za katere stranke pooblaščajo odvetnike in tudi povečanje števila osebnih stečajev z zadnjem obdobju.

**2. Cilji tarife**

Cilji predloga spremembe Tarife so zagotoviti obračun nadomestil za pokritje dejanskih stroškov posredovanja podatkov iz RTR upravičencem do pridobitve podatkov o transakcijskih računih fizičnih skladno z ZPlaSS. Višina nadomestil stroškov za posredovanje podatkov iz RTR je določena na podlagi načina vlaganja zahtev za pridobitev podatkov in števila enot posredovanih podatkov. Tarifa na podlagi vloženih zahtev v elektronski obliki bo bistveno nižja od tarife nadomestil stroškov za posredovanje podatkov iz RTR na podlagi vloženih zahtev v pisni obliki, saj se postopki reševanja zahtev, prejetih v elektronski obliki, izvajajo učinkoviteje. Postopki vlaganja zahtev in prejemanja podatkov pa so enostavnejši za vlagatelje.

**3. Tarifa nadomestil stroškov za posredovanje podatkov iz RTR**

Pravne in ekonomske podlage za izračun nadomestil stroškov v tarifi

Predlog spremembe Tarife je pripravljen v skladu z ZPlaSS. Skladno s sedmim odstavkom 147. člena ZPlaSS AJPES zaračunava stroške za posredovanje podatkov iz RTR, razen če poseben zakon določa, da je posamezen prosilec upravičen do brezplačne pridobitve podatkov.

**3.1. Izračun nadomestila stroškov za posredovanje podatkov iz RTR na podlagi celotnih stroškov**

Izračun nadomestila stroškov za posredovanje podatkov iz RTR izhaja iz ugotovljenih celotnih stroškov navedene javne storitve v letu 2013, saj bodo podatki za leto 2014 na razpolago šele po pripravi letnega poročila.

Pri predlogu izračuna stroškovne (lastne) cene posredovanja podatkov iz RTR so bila upoštevana naslednja izhodišča:

* število vloženih zahtev v letu 2015 je ocenjeno na 51.500, izhajajoč iz števila vloženih zahtev v letu 2013 ;
* 77 % vseh zahtev bo vloženih v elektronski obliki, preostali del (23 %) v pisni obliki;
* število uslužbencev ( preračunano na polni delovni čas), ki bodo reševali zahteve, je 4,4 (izhajajoč iz števila uslužbencev, ki so neposredno delali na reševanju poizvedb v letu 2013);
* razmerje potrebnih aktivnosti in posledično stroškov reševanja zahtev med vlaganjem \*-zahtev v elektronski obliki in zahtev v pisni obliki je ocenjeno na 1: 5,1.

Stroškovna (lastna) cena posredovanja podatkov iz RTR vključuje tekoče stroške reševanja zahtev, tako neposredne, kot tudi posredne stroške.

Obseg in vrsto stroškov, upoštevanih pri izračunu nadomestila stroškov za posredovanje podatkov iz RTR, prikazuje preglednica 2.

|  |  |
| --- | --- |
| **Preglednica 2. Izračun stroškovne (lastne) cene za osredovanje podatkov iz RTR** | zneski v evrih |
| **I. Tekoči stroški reševanja zahtev skupaj** | **182.276\*** |
| **1. neposredni stroški** | **137.576** |
| – stroški dela | 128.076 |
| – stroški materiala, storitev in drugi stroški | 9.500 |
| **2. posredni stroški** | **44.700** |
| – stroški dela | 25.593 |
| – stroški materiala, storitev in drugi stroški | 19.107 |
| **II. Število zahtev** | **51.500** |
| **III. Stroškovna (lastna) cena na enoto (= I. / II.)** | **3,54** |
| \*vir: Poročilo o stroških in prihodkih javne službe AJPES za leto 2013 |  |

**Tekoči stroški reševanja zahtev**

Neposredne stroške reševanja zahtev sestavljajo stroški dela 4,4 uslužbencev AJPES ter stroški materiala, storitev in druge stroški v skupni višini 137.576 evrov.

Poleg neposrednih stroškov je v celotne stroške reševanja zahtev vključen še del posrednih stroškov javne službe AJPES v višini 44.700 evrov.

Stroškovna oziroma lastna cena za posredovanje podatkov o transakcijskih računih fizične osebe iz RTR, kot jih določa 144. člen ZPlaSS, znaša 3,54 evra.

**3.2. Določitev nadomestil stroškov za posredovanje podatkov iz RTR glede na način**

 **vlaganja zahtev**

Upravičenci lahko vložijo zahteve za pridobitev podatkov iz RTR na podlagi zahteve v predpisani elektronski obliki ali na podlagi zahteve v pisni obliki. Ker so postopki reševanja zahtev, prejetih v elektronski obliki, izvajajo učinkoviteje, je različno določena tudi višina nadomestil stroškov za posredovanje podatkov iz RTR. Višja ( za 4,1 krat) so nadomestila stroškov za posredovanje podatkov iz RTR na podlagi zahtev, vloženih v pisni obliki.

Nadomestila stroškov za posredovanja podatkov iz RTR glede na način vlaganja zahtev so razvidna v preglednici 3.

**Preglednica 3. Prikaz izračuna nadomestil stroškov za posredovanje podatkov iz RTR**

|  |  |  |  |  |
| --- | --- | --- | --- | --- |
|   |   |   | Faktor | Cena  v evrih brez DDV |
| Elektronske zahteve  |  |  | 0,51 | 1,82 |
| Pisne zahteve  |  |  | 2,63 | 9,31 |
| Izhodiščna cena |   |   | 1,00 | 3,54 |

**II. OCENA FINANČNIH POSLEDIC**

Predvideno je, da bo AJPES v letu 2015 prejel okoli 51.000 zahtev za pridobitev podatkov iz RTR, od tega 1/3 zaračunljivih.

Večina prosilcev (sodišča, drugi državni organi, nosilci javnih pooblastil, odvetniki) je namreč skladno s 147. členom ZPlaSS na podlagi posebnega zakona upravičenih do brezplačne pridobitve podatkov. Med večjimi uporabniki podatkov iz RTR so prav odvetniki, ki so na podlagi 10. člena ZOdv upravičeni do brezplačnih storitev.

Prihodki iz naslova posredovanja podatkov iz RTR so ocenjeni na 62.000 evrov, stroški opravljanja navedenih storitev pa na okoli 180.000 evrov. Izpad prihodkov v višini 118.000 evrov zaradi nudenja brezplačnih storitev določenim prosilcem skladno z ZPlaSS, bo AJPES pokril iz državnega proračuna.

**III. PREDLOG SPREMEMBE TARIFE**

Na podlagi sedmega odstavka 147. člena Zakona o plačilnih storitvah in sistemih (Uradni list RS, št. 58/09, 34/10, 9/11 in 32/12), 40. člena Zakona o javnih agencijah (Uradni list RS, št. 52/02, 51/04-EZ-A in 3/11-ZEKom-C) in 3. točke 15. člena Sklepa o ustanovitvi Agencije Republike Slovenije za javnopravne evidence in storitve (Uradni list RS, št. 53/02, 87/02 in 16/07) ter v soglasju z ministrom, pristojnim za pravosodje (št. ……) Svet Agencije Republike Slovenije za javnopravne evidence in storitve sprejema

**SPREMEMBO TARIFE NADOMESTIL STROŠKOV ZA POSREDOVANJE PODATKOV O TRANSAKCIJSKIH RAČUNIH FIZIČNIH OSEB IZ REGISTRA TRANSAKCIJSKIH RAČUNOV**

1. člen

V Tarifi nadomestil za posredovanje podatkov o transakcijskih računih fizičnih oseb iz registra transakcijskih računov se v 1. členu za besedno zvezo » (Uradni list RS, št. 58/09, 34/10« doda besedilo », 9/11 in 32/12;«.

2. člen

V 4. členu se v tretjem stolpcu višina nadomestila pod a) spremeni iz »0,75« z »1,82« in pod b) iz »3,51« z »9,31«.

3. člen

Ta sprememba Tarife nadomestil za posredovanje podatkov o transakcijskih računih fizičnih oseb iz registra transakcijskih računov začne veljati naslednji dan po objavi v Uradnem listu Republike Slovenije.

Številka:

Ljubljana, dne

EVA: 2014-1611-0121

 mag. Vesna Zupančič Klarič,

 predsednica Sveta AJPES

|  |  |
| --- | --- |
| Soglašam:dr. Dušan Mramor,minister za finance |  |